Dikembe Mutombo

Dikembe Mutombo Mpolondo Mukamba Jean-Jacques Wamutombo (sõpradele, Kongo) (sündinud 25. juunil 1966 Kinshasas Kongos) on USA endine elukutseline korvpallur, kes mängis korvpalliliigas NBA kokku 18 hooaega. Neljal korral NBA parima kaitsemängija tiitli pälvinud Mutombo on kaheksal korral valitud NBA tähtede mängule ning kuulub korvpalli kuulsuste halli.

Karjäär 
USA-sse Georgetowni ülikooli diplomaatiat ja keeli õppima suundunud Mutombo jäi kiirelt silma ülikooli korvpallitreenerile, kelle käe all sai temast suurepärane kaitsemängija. Mutombo hoiab senini enda käes Georgetowni ülikooli rekordit ühes kohtumises blokeeritud 12 viskega.

1991. aastal värvati Dikembe Mutombo NBA draft'i 4. valikuna Denver Nuggetsi võistkonda, kus ta viskas kohe esimesel aastal oma karjääri parimad 16,6 punkti mängus ja pääses esmakordselt NBA tähtede mängule. Oma kolmandal hooajal (1993/94) blokeeris Mutombo viiemängulises väljalangemismängude avaseerias 31 viset, kui kaheksandana asetatud Nuggets lülitas konkurentsist kõrgeima asetuse saanud Seattle SuperSonicsi. See oli esimene kord liiga ajaloos, kui kaheksandana asetatud võistkonnal õnnestus võita väljalangemismängude seeria.

Hooajal 1995/96 blokeeris Mutombo Nuggetsi eest keskmiselt 4,5 viset mängus, lisades sinna kõrvale veel ka 11 punkti ja 11,8 lauapalli. Kongolasest oli saanud NBA-s arvestatav jõud, keda vastasmängijad pidid kartma. Kuid Mutombo sõrmeviibutusžest tõstis ta järgmistel aastatel ka fännide silmis üheks liiga populaarsemaks mängijaks.

1995/96. hooaja eel sõlmis Mutombo lepingu Atlanta Hawksiga, kelle eest mängis kuni veebruarini 2001. Seejärel siirdus Mutombo Philadelphia 76ersi ridadesse ning jõudis kohe samal aastal NBA finaali, kus 76ers kaotas Shaquille O'Neali ja Kobe Bryanti juhitud Los Angeles Lakersile mängudega 1 : 4.

Poolteist hooaega 76ersis veetnud Mutombo vahetati seejärel New Jersey Netsi, kus ta jõudis hooajal 2002/03 vigastuse tõttu kaasa teha vaid 26 mängus. 2003. aasta oktoobris sõlmis Mutombo kaheaastase lepingu New York Knicksiga, kuid juba 2004. aasta augustis vahetati ta edasi Houston Rocketsisse. Rocketsis mängis vahetusmängija rolli taandunud Mutombo pika karjääri viimased viis hooaega.

23. aprillil 2009 teatas 18 aastat NBA-s mänginud Dikembe Mutombo ametlikult karjääri lõpetamisest.

Pärand - kuulus sõrmeviibutus 
Mutombo suurimaks pärandiks jääb kuulus sõrmeviibutus – žest, mida ta tavatses vastasmängija suunas teha pärast seda, kui oli tolle viske blokeerinud. NBA-s tekitas selline käitumine terve tema karjääri jooksul kahetisi tundeid, kuna osade arvates oli tegemist ebasportliku käitumisega ja vastaste mõnitamisega; teised jälle väitsid, et NBA vajabki selliseid kaubamärke ja persoone. Üks oli aga selge – fännidele Mutombo meeldis ning tema sõrmest on vähemalt sama palju räägitud kui Michael Jordani keelest, mis pidevalt mängu ajal suust väljas rippus. 

Kuigi Mutombo kasutas seda liigutust vastasmängijate õrritamiseks juba ka kolledžis ja esimestel aastatel NBA-s, jõudis sõrmeviibutus massidesse just Atlanta Hawksi päevil. Paljud vastasmängijad ja treenerid juhtisid kohtunike tähelepanu sellele, et Mutombo tegevus on vastast alandav, kuid kongolane ei jätnud fännide rõõmuks oma sõrme peitu, vaid õõnestas sellega iga vastase enesekindlust, kelle vise tal oli õnnestunud blokeerida.

Kui NBA juhid keelasid Mutombol žestikuleerimise ära, lubades teda iga kord karistada tehnilise veaga, helistas kongolane Rod Thornile, kes oli tol ajal NBA komissari David Sterni parem käsi, ning nõudis, et tal lubataks sellist tegevust jätkata. Mutombo keeldus kõnet enne lõpetamast, kui oli saanud Thorniga kokkuleppele, et võib sõrme edasi viibutada, kuid mitte enam vastasele otsa vaadates. Mutombo leppis olukorraga ja viibutas edaspidi fännide suunas, kes alati oma iidolit jäljendades samaga vastasid. 

Mutombol on oma žesti pärast tulnud üle elada ka mõned piinlikumad hetked. Kuulsaim neist on kindlasti juhtum Michael Jordaniga, kus Mutombo olevat hoobelnud, et Jordan pole kunagi üle tema palli korvi surunud, misjärel 1997. aasta väljalangemismängul Jordan võimsalt üle Mutombo palli korvi lajatas ning lisaks veel ka kongolase nina all sõrme viibutas.

Paljud mängijad on Mutombo žesti proovinud üle võtta või mõelnud endale välja mõne sarnase rutiinse liigutuse, kuid vähesed on saanud sellise populaarsuse. Mutombo vahetu käitumine ja tema sõbralik iseloom olid põhjuseks, miks tema žestikuleerimine ei tundunud kohatu või piinlik ning isegi olukorras, kus liigutus vahel tema kahjuks pööras, meeldis see fännidele meeletult, sest kongolane ei jäänud kunagi vastasele võlgu.

18 hooaega NBA-s mänginud Mutombo sõrmeviibutamine tundus kindlasti paljudele mängijatele üleolev just sel hetkel, kui kongolane nende viske blokeeris, kuid NBA-s pole ilmselt teist veteranpallurit, keda kaasmängijad rohkem austaksid ja fännid enam armastaksid.

Saavutused
 8 korda valitud NBA tähtede mängule (1992, 1995–1998, 2000–2002)
 NBA sümboolne teine viisik (2001)
 NBA sümboolne kolmas viisik (1998, 2002)
 4-kordne NBA aasta parim kaitsemängija (1995, 1997, 1998, 2001)
 3 korda valitud NBA sümboolsesse 1. kaitseviisikusse (1997, 1998, 2001)
 3 korda valitud NBA sümboolsesse 2. kaitseviisikusse (1995, 1999, 2002)
 NBA uustulnukate esiviisik (1992)
 2-kordne NBA hooaja parim lauavõitleja (2000, 2001)
 3-kordne NBA hooaja parim viskeblokeerija (1994–1996)
Vaivere spetsialist (2021-....)

Välislingid
 Dikembe Mutombo – NBA.com
 Dikembe Mutombo – Basketball-Reference.com

Ameerika Ühendriikide korvpallurid
Sündinud 1966